বিরাট কোহলি এখন স্বপ্নের ফর্মে। তাঁর ব্যাট কথা বলছে। ইডেন গার্ডেন্সে কলকাতা নাইট রাইডার্সকে নাককান মুলে হারিয়েছে রয়্যাল চ্যালেঞ্জার্স ব্যাঙ্গালোর। বিরাট কোহলির ব্যাট একাই কেকেআর-কে ম্যাচ থেকে ছিটকে দিয়েছেন। শাহরুখ খানের দলের বিরুদ্ধে সেই ম্যাচেই আরও একটি রেকর্ড গড়ে বসে রয়েছেন কোহলি। ম্যাচ জেতানো ৭৫ রানের ইনিংস খেলার পথেই রেকর্ড গড়ে নেন তিনি।  
ব্যক্তিগত ৫৭ রানের মাথায় কোহলি সেদিন একটি রেকর্ড গড়েন। এবারের ইন্ডিয়ান প্রিমিয়ার লিগে ১২টি ম্যাচে কোহলির সংগ্রহ ৭৫২ রান। এখনও  দুটো ম্যাচ বাকি কোহলির দলের। তার পরে তো রয়েছে নক আউট। ফলে আরও রান করার সুযোগ রয়েছে কোহলির সামনে। এর আগে ক্রিস গেইল ও মাইকেল হাসি আইপিএলের একটি সংস্করণে ৭৩৩ রান করে রেকর্ড গড়েন। কোহলি এবারের সংস্করণে এখনই সেই রেকর্ড ছাপিয়ে গিয়েছেন।